作者:貫休
標題:觀懷素草書歌
內容:張顛顛後顛非顛，直至懷素之顛始是顛。師不譚經不說禪，鐵石畫兮墨須入，金尊竹葉數鬥餘。半斜半傾山衲濕，羅剎石上坐伍子胥，蒯通八字立對漢高祖。勢崩騰兮不可止，天機暗轉鋒鋩裡。閃電光邊霹靂飛，乍如沙場大戰後，斷槍橛箭皆狼藉。又似深山朽石上，或細微，仙衣半拆金線垂。或妍媚，桃花半紅公子醉。我恐山為墨兮磨海水，天與筆兮書大地，乃能略展狂僧意。常恨與師不相識，一見此書空歎息。伊昔張渭任華葉季良，石橋被燒燒，良玉土不蝕，錐畫沙兮印印泥。世人世人爭得測，知師雄名在世間，明月清風有何極。